Hirman, Karel, dočasne poverený minister hospodárstva SR (2023-05-03):
Ďakujem pekne, pán predsedajúci. Vážené teda pani poslankyne a vážení páni poslanci, cieľom tohto vládneho návrhu zákona o ochrane spotrebiteľa a o zmene a doplnení niektorých zákonov je transponovať, po slovensky možno vhodne zahrnúť, zakomponovať do vnútroštátneho práva tri nové smernice Európskeho parlamentu a Rady na ochranu spotrebiteľa a zjednotiť a zmodernizovať súčasnú spotrebiteľskú legislatívu. Tu si dovolím vsunúť informáciu, že s týmto zákonom meškáme už prakticky dva roky. Hrozí nám infringement zo strany Európskej komisie a veci, ktoré máme aktuálne zákonom riešené o ochrane spotrebiteľa, sú už 20 rokov zhruba staré. Rieši teda zákon 20-ročný, ktorý nepoznal ešte internet, nepoznal nákup cez internet a toto musíme riešiť v tomto zákone, ktorý je teda všeobecne prospešný a nutný pre každého, kto nakupuje. To znamená pre každého občana republiky a tých, ktorí predávajú. Návrh zákona teda nahradí súčasný zákon č. 250/2007 Z. z. o ochrane spotrebiteľa a niektoré ďalšie právne predpisy v oblasti ochrany spotrebiteľa s cieľom odstrániť aplikačné problémy, rozpory a terminologické odlišnosti a ako aj teda ten, tú zastaranosť. Návrh zákona zosúlaďuje národnú právnu úpravu v oblasti ochrany spotrebiteľa s právnymi predpismi Európskej únie, vypúšťajú sa viaceré povinnosti podnikateľských subjektov, ktoré nemajú základ v práve EÚ a predstavujú neopodstatnený tzv. goldplating, to znamená povinnosti nad rámec európskej legislatívy. Súčasne úroveň ochrany spotrebiteľa naďalej zostáva vysoká. Novou právnou úpravou sa zabezpečuje lepšia informovanosť spotrebiteľov a zvýšená ochrana spotrebiteľov pri rôznych predajných akciách, nevyžiadaných návštevách domácností, ako aj v prípade nekalých obchodných praktík vrátane tých, ktoré sme, sa boríme na internete. Návrhom zákona sa v rámci dohľadu zavádzajú viaceré inštitúty tzv. druhej šance pre obchodníkov. Obchodníci, to znamená, obchodníci, ktorí dobrovoľne alebo v spolupráci s orgánmi dohľadu ukončia porušovanie právnych predpisov, nebudú dodatočne sankcionovaní zo strany štátu, ak vykonajú nápravu v prospech poškodených spotrebiteľov iniciatívne. Vďaka druhej šanci spotrebitelia rýchlejšie dosiahnu nápravu a odškodnenie bez potreby zložitých správnych a súdnych konaní. Návrhom zákona sa tiež jednoznačne špecifikuje pôsobnosť orgánov dohľadu v oblasti ochrany spotrebiteľa, čím sa odstraňujú dlhodobé kompetenčné konflikty. A ja môžem dodať, že už máme dohodu aj schválené posilnenie personálu inšpektorov na Slovenskej obchodnej inšpekcii. Návrh zákona má pozitívne aj negatívne vplyvy na podnikateľské prostredie vrátane vplyvov na malé a stredné podniky. Má tiež pozitívne sociálne vplyvy a negatívne vplyvy na rozpočet verejnej správy, ktoré nie sú rozpočtovo zabezpečené, avšak už k tej dohode došlo. Návrh zákona nemá vplyvy na životné prostredie, informatizáciu, služby verejnej správy pre občana ani na manželstvo, rodičovstvo a rodinu. Takže, vážený pán predsedajúci, vážené pani poslankyne a vážení páni poslanci, poprosím vás o... požiadať o podporu teda, o podporu predloženého vládneho návrhu zákona, ktorý, hovorím, je každodennou praxou, každodennou nevyhnutnosťou, keďže každý deň niečo nakupujeme a každý deň obchodníci niečo predávajú. Je to náš bežný život každodenný, ktorý potrebujeme takýmto spôsobom legislatívne upraviť. Ďakujem pekne.